khistorydata/jeongjo-sjw-relations huggingface dataset:
정조 16년
館學儒生進士李鍾直生員金重淳進士李魯益徐俊輔生員安光宇進士李鳳采生員黃仁紀進士李啓遠生員閔章顯進士任履周生員閔致福進士李俊秀生員權丕應進士徐鼎輔生員沈應奎進士徐有望元在明沈能岳李韶九閔斗赫生員李在翼安光集洪祐淵洪秀俊李永老申鳳朝朴宗龜林星鎭李海寧宋翼淵吳慶元進士宋倫載尹行簡李羲淳徐興輔徐任輔閔命赫沈述祖金載駿徐有聲趙雲會金鎭鄭來重韓用冕宋雲載沈鍈沈徽永李在寧鄭文淵朴宗臣徐有本生員李正容林昌鎭李敎明李羲淵姜在寅韓啓重權燁尹宗基李朝鉉李秉演李在安徐有鎭尹致猷張猷煥沈來永李星源李鼎圭崔默李弘柱金厚淵洪百淳進士尹涵金好淳洪樂膺李根魚用恒李尙愚洪志燮申在陽沈樂源任壽益宋道鼎安周彬洪履黿金鎰尹浣尹載厚生員安棨李寅默任希復權禔李漢德李賢謙安鼎鎭金處巖權晙宋翼鼎李載寬申百祿李是銑朴粲玟金台煥金顯運柳晦文權大觀尹鼎鉉趙夢寅吳霑林翰儒朴道采權煋趙道宇進士趙泰雲丁載祿趙彦一李明孚金濟默權馨復韓錫倫閔師膺李泰淳辛之洛趙鉐金履祚李韓庭維李德運朴道永李永臣柳之羽金碩鉉宋文顯李復心李令儒李漢崇李允謙李宗明宋文箕生員李述明李日煒李光顯成致商李章垕姜忠永朴思臣韓師獻崔壽亨朴聲漢嚴喆尹時東柳徐有行金坰李鼎基朴大化丁德奎進士宋鈺朴尙榮具駿遠尹匡烈朴履默南象一李箕釆李榮宅趙煐沈翼賢金碩基柳範之朴大耆李東洙兪漢綺李翼李熲高克明生員孟欽圭李益秀柳文喆許灝李彦圭崔翼運魚用升申洸河金珩吉鄭灝洪仁榮李顯東閔種吉崔大鉉崔乃秀李世源申奭相李勉行金圭容進士尹克謙崔鳳羽崔在鉉蔡宜永韓光晳兪宅斌南翼中金玘鄭斌柳俶吳彦先姜乃錫兪台桂曺錫中崔照李振玉李晩休閔百休玄承祚孟任大生員金圭容李敬參韓致奫尹尙烈盧錫圭張漢軾兪應煥進士李臨大李國昌鄭東忠洪準源黃嗣永韓公弼李經九申錫老申錫耇生員金國鉉申漢朝金益祚李義用洪樂眞幼學洪鎬基曺鴻振李肇源趙胤鎭權大應鄭玄始洪顯圭林東鎭沈能愚宋冕載柳仁根鄭夏容金炳文金孝進金埻趙鍾永徐有檠沈能秀尹顯大閔致謙沈能種曺錫倫沈能述李度中李羲玄李敦協尹致永沈文永韓用鉉李羲溫兪漢敏尹星烈金民淳李海晶沈能直李元默朴必淳金銹李海橙韓宅裕朴奇壽李永魯任文常金鎾沈能愈尹孝東李在民沈公弼朴宗翼尹忠東李英學沈能憲李翼淵朴基運金鍾完曺錫正李海平尹性東林毅鎭鄭敏祚朴惠壽尹九東沈能達李度坤姜俊欽洪樂玄李羲敏兪肯柱洪祐淵李羲植兪漢敎李元模鄭泌金宗燮鄭弘善金益耟安慶柱李廷觀李膺宗李廷仁鄭亮臣李長克嚴錫獜李仁勳李榮翊柳雲路柳運永宋持宇尹愼任喆常張灝宋在赫宋在後柳石鳴朴暈根柳運商洪在有朴在運李彦會鄭元忠鄭元綱李峙鼎李漢鼎韓相憲李翊運尹匡鉉李一誠李光葵慶華國趙洛源李益秀金魯瞻金彝普沈尙泰沈衡泰李鎭華柳鎭洪李厚夔沈樂賢崔益尙金致簡田光仁朴東益李明九朴志發李根成金成仁洪明喆金弘仁宋大賢宋耔玉李樂慶趙星漢趙冕漢李得慶鄭弼東權任權永錫權彝錫宋文奎李章慶李寅慶李廷駿宋在珪宋在元金載洽李羲仁李勛東方權行彦金樂宗朴思默任孝曾金景良朴在德金獜修車敬著白思煥李壽龍金鳳仁康獜祥趙象基朴龍球李錫運鄭尙臣鄭潤白光潝李顯慶安復休李尙廉宋在璿桂亨茂金玨權傛鄭時夏李時鼎趙章煥李惟采尹行可柳興慶鄭時翼金人淳李光淵申光謹李廷騏李廷煥趙景漢李廷胤閔毅顯張錫憲張錫文李鍾植徐有積李樹徐有執李執金文根金履平洪俊榮金履初南駿聲金善根李羲益金履剛南永來黃仁緝李佐源李正紳南養來沈毅鎭李正倫李東獻李憲永沈至永疏曰伏以宇賊酌處之命殿下何爲此無前過擧也噫嘻痛矣宇鎭窮天極地萬戮猶輕之罪昭載輸款之案則今不必更事覶縷以汚筆舌而以殿下今日處分言之臣等之驚遑駭惑又萬倍於前日殿下以宇鎭之罪謂可以傅生謂可以末勘耶宇鎭之不可傅生不可末勘殿下亦非不知而猶且力拒公議鉗制人口始也置之於傅生之科終焉施之以末勘之律然則向者拿鞫之命只出於曲爲彌縫預思區處之地而不出於明正王章快洩輿憤之意也王言一出信如四時而殿下之命令若是之顚倒天討至嚴莫撓三尺而殿下之憲章若是其壞弛則爲殿下臣子者孰不懷碎首天陛不與賊俱生之心哉宇賊之至今偃息於覆載之間已是失刑之大者而今又移之於近島處之以善地必欲屈法伸恩而後已殿下雖以一宇賊之殺活操縱把作造化之柄𣠽而臣等則竊以爲國家之興替於是乎係焉義理之明晦於是乎判矣殿下私一逆宇而朝像乖國體虧人紀至於斁塞民心至於波蕩殿下何惜乎一逆宇而曲加庇護多費經營視若殿下之私事也殿下動引漢法之尙寬而考諸漢法亦嘗有不道如宇賊輸款如宇賊而猶且曲貸者耶嗚乎擧國同聲沬血致討者可見公議之不泯而殿下摧折之沮遏之使之莫敢言而後已是不幾於予有言而莫予違者耶噫逆喆之惡有浮於凶積妖宇之罪殆甚於賊堅而孥積之典未加於臥斃之喆戮堅之刑不施於貸首之宇古今天下寧有是耶臣等於此尤有所深慮隱憂者宇鎭之假息海島也凶徒逆黨尙懷覬覦之心陰謀祕計顯有潛滋之患則今者宇鎭之量移也又未知幾箇不逞之徒雀躍而賀蝟集而起暗地醞釀將至於燎原而滔天矣思之及此寧不凜然而寒心哉臣等始聞宇賊留滯近畿之報不勝驚惋治疏將上之際伏聞玉候愆和中外焦遑未敢瀆擾於靜攝之中姑且含忍惟俟庶幾改諸之音不料玆者忽有末勘之命臣等憂憤弸中不容終默玆敢相率呼籲伏願殿下惕然反顧幡然改圖特寢移配之命亟施肆市之律以洩神人之憤以杜亂逆之萌焉答曰省疏具悉勿煩爾等退修學業
정조 16년
辛亥二月十二日辰時上御重熙堂軍士房承旨入侍時右副承旨申耆假注書鄭尙愚記注官金良倜承膺祚以次進伏訖上命讀公事書判付訖命書傳敎曰昨日令政院招致學禮講各所試官已有分付者而諸生之一一聞知未可知大抵會試前學禮講雖以應行常例之載在金石之典雖令遵而行之朝家本意每以謂能文者豈必善讀不足者亦豈必不誦至於吐之些少差誤雖使古之小學童子應講豈能免乎若或徒以口讀爲立落如式年科捧治經講則適足爲幸占之端云爾此所以昨令申諭於諸試官者也今番專尙文義而文義之初不開弦者亦以初試入格之體試之不必一循程式句數俾無抱才遺珠之弊事令各所試官書付場外令諸生知之至於另考虛實亦豈無觀勢闊狹裁擇之方乎竝令知悉命退承史以次退出
정조 16년
辛亥二月十二日未時上御重熙堂左承旨入侍時行左承旨李集斗假注書鄭尙愚記注官金良倜承膺祚以次進伏訖上命讀公事書判付訖命書傳敎曰園所植木日子以今月二十一日爲定前期前府使趙心泰與差使員守令邊將等進詣又與齋郞及本府使眼同始役自京拮据下送者外八邑分當處則各其邑守令分日役民赴役事令廟堂分付道伯又命書傳敎曰今春園所植木勢將加植於加定火巢之內幅員闊大當用民丁附近八邑限六十里以內一日赴役只抄壯實至於老弱一切勿論糧米依前例分給以本府所在者分給仍令該廳會減事令廟堂分付道臣處八邑役民之際若或官不致察吏緣爲奸現發於繡衣之行道伯守令難免其責竝以此意嚴飭行會命退承史以次退出
정조 16년
都承旨徐邁修坐左承旨李晩秀未肅拜右承旨李義弼坐直左副承旨金履翼坐直右副承旨李思祚未肅拜同副承旨洪秉聖坐注書二員未差假注書尹行直仕鄭尙愚仕直事變假注書任㸁仕
정조 16년
藥房提調李𡊠左承旨李義弼啓曰伏未審夜間聖體調攝若何寢睡水剌之節何如膈候餘氣亦何如臣等昨日旣伏承明日入侍之批臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道
정조 16년
洪秉聖啓曰大司憲洪檢執義崔烜掌令柳持平沈達漢獻納金孝眞一日再啓煩瀆退待物論之意敢啓傳曰知道
정조 16년
洪秉聖啓曰禁衛營將官來言今日本營軍兵日次私習云矣敢啓傳曰知道
정조 16년
洪秉聖啓曰御營廳將官來言今日本廳軍兵日次私習云矣敢啓傳曰知道
정조 16년
傳于李義弼曰右承旨右副承旨入侍
정조 16년
傳于徐邁修曰政官牌招開政
정조 16년
洪秉聖啓曰卽者景慕宮郞廳來言今十五日本宮修改時提調當爲進參而都提調蔡濟恭有情勢不得進參提調李秉模以宗廟修改進去日時相値不得進參云何以爲之敢稟傳曰提調許遞今日政差出
정조 16년
備忘記大臣入侍也亦有筵敎向來處分非深惡於前領府一人而已所以慨歎於前領府者卽動於浮雜劻勷之論事面寧不顧喧豗不能斥也然大臣豈欲歇後於分義而然哉爲日稍久宜卽收敍削黜人李福源特放仍爲給牒敍用在昔盛時禮敬大臣之聖德如何而古相崔錫鼎以似此事削黜而收敍也不待敦勉之敎以待罪臣一番上疏承批卽出予雖否德所願在仰述不敢强爲無於例之例此意宜使大臣知之大臣置處政事仍令今日政爲之事分付銓曹
정조 16년
傳于徐邁修曰引避諸臺許遞
정조 16년
傳于徐邁修曰未肅拜呈辭摠管許遞今日政差出
정조 16년
李義弼以弘文館言啓曰本館下番闕直事甚未安今日政新除授玉堂待下批仍卽牌招以爲入直之地何如傳曰允
정조 16년
有政吏批判書金思穆參判李在學參議沈煥之都承旨徐邁修進以李晩秀李思祚爲承旨具㢞爲大司憲洪仁浩爲大司諫柳雲羽爲執義權儐爲掌令閔師宣爲持平趙圭範爲獻納尹光普爲副校理朴奎淳爲副修撰具允鈺爲判義禁徐晦修申思運爲知義禁洪聖淵爲同義禁朴祐源爲尙衣提調徐龍輔爲造紙提調李𡊠爲景慕宮提調金宗赫爲禮曹佐郞尹守翼爲顯隆園令朴右源爲濟用奉事李英冕爲恭陵參奉司僕正李庚運仍任事承傳中學訓導單文鳳岐西學訓導單崔致祜及第趙鎭鼎贈弘正殿試前身死依法典贈職以朴光允爲懿昭墓守衛官
정조 16년
再政以宋翼孝爲校理崔顯重爲副校理洪秀輔爲刑曹判書李𡊠爲知經筵徐晦修爲知春秋金履裕爲健元陵令鄭厚祚爲懿陵令李世聞爲監察鄭東敎爲濟用主簿徐日輔爲司䆃僉正高克忠爲奉常主簿鄭東觀爲中學敎授金義淳爲西學敎授恭陵參奉李英冕敦寧參奉權思潤相換
정조 16년
兵批判書李秉模進參判閔台爀入直參議李師濂病參知李濟萬未肅拜同副承旨洪秉聖進以尹坊申應顯爲都摠管李頤祥李鼎揆爲副摠管張興成爲慶熙將洪賢道爲忠淸中軍副護申大顯崔烜柳副司直洪明浩洪檢李頤祥李集斗洪聖淵李鼎揆鄭東俊朴祐源洪仁浩趙衍德林濟遠申耆李思祚洪義浩尹行任李晩秀尹弼秉李冕膺沈達漢金孝眞竝單付
정조 16년
以全羅監司鄭民始狀啓順天等邑民家燒燼事傳于洪秉聖曰另加顧恤斯速結構奠接俾無方春失所之弊事回諭
정조 16년
以黃海監司李敬一狀啓二月朔進上生靑魚氷澌蔽港尙未捉得限內不得封進惶恐待罪事傳于洪秉聖曰勿待罪事回諭
정조 16년
以江原監司尹師國狀啓薦新出銀魚生文魚大口魚勿定日限隨所捉月令內封進事傳于洪秉聖曰竝依狀請施行銀杏亦爲退限事回諭
정조 16년
以江原監司尹師國狀啓各邑留庫各穀限五萬七千石特許加分令廟堂稟旨分付事傳于洪秉聖曰竝依狀請施行事回諭
정조 16년
以江原監司尹師國狀啓楊口等邑庚戌條結錢及辛亥春船稅錢經歲不納委折詳査馳啓事傳于洪秉聖曰詳定取用無異公用且其邑例卽然云此狀啓還下送此後方便闊狹從長釐正之道令道臣往復該廳定式事分付
정조 16년
徐邁修以吏批言啓曰前領府事李福源敍用事命下矣當爲置處而領敦寧一窠他大臣今方見帶本曹時無相當窠依例送西之意敢啓傳曰知道
정조 16년
徐邁修以兵批言啓曰前領府事李福源敍用送西事命下矣領中樞今方有窠依例下批之意敢啓傳曰知道
정조 16년
徐邁修以吏曹言啓曰今此永寧殿修改告由祭獻官實預差行副司直魚錫定前承旨李鼎揆塡差矣錫定方陳疏以請變通而聞鼎揆則旣在罷散中云矣臣之矇然不察之失方惶恐待罪而獻官以前承旨洪明浩改付標以入之意敢啓傳曰李鼎揆敍用可也
정조 16년
李義弼以扈衛大將意啓曰本廳別將張翼大以其身病呈狀乞遞今姑改差何如傳曰允
정조 16년
洪秉聖以訓鍊都監言啓曰本局把摠尹守默身病甚重勢難察任改差何如傳曰允
정조 16년
李義弼以刑曹言啓曰依下敎慶尙監營界首主人金貴一各別決杖一百放送之意敢啓傳曰知道
정조 16년
大司憲洪檢執義崔烜掌令柳持平沈達漢獻納金孝眞啓曰臣等庸愚疎暗耳目之任自知不稱而除旨遽下天牌踵臨義重沐浴章皇出肅而修啓之際專意照管於措語之添改未及思新連之宜有區別未免格例之違錯此已臣等昏謬不察之失而至於金吾郞別遣之事此誠於法未有於古未聞之擧臣等聚首驚惶相顧憂歎而未及周旋當論不論臣等溺職之罪益無所逃私忱悚恧之際至伏承重推之命以此以彼莫非臣等迷無省覺觸事顚錯之致滿心惶愧措躬無地其何敢一刻晏然於臺次乎請命遞免臣等之職傳曰勿辭
정조 16년
兵曹啓目粘餉穀反作虛留之數若是夥多交代兵使洪和輔當依判付論勘而今己身故勿論何如判付啓依允爲旀元厚鎭當初漏報之罪甚於後聞之不察令該府拿問勘處爲良如敎
정조 16년
刑曹啓目粘連殺獄罪人許俶更加各別嚴刑期於得情何如判付啓豈可以其矣拒逆之供輕先登聞乎卿等推考各別嚴刑期於得情爲良如敎
정조 16년
掌令柳持平沈達漢獻納金孝眞校理申獻朝副修撰金羲淳啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆亟施孥戮之典一行刀割答三司曰不允第三件事亟停勿煩六字刀割
정조 16년
掌令柳持平沈達漢獻納金孝眞啓曰請遲晩後物故罪人啓能亟施孥籍之典趾賊等凶種夬施那刑養遂獻遂李觀源竝令王府設鞫得情請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法措辭見上答兩司曰不允
정조 16년
掌令柳持平沈達漢啓曰請爲奴罪人河翼龍亟令王府設鞫得情夬正王法措辭見上答府曰不允
정조 16년
獻納金孝眞啓曰請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰亟令王府設鞫得情夬正王法請逆賊尙魯亟施孥戮之典措辭見上答院曰不允
정조 16년
左議政蔡濟恭疏曰伏以臣以年則過懸車已三載矣以精力則遇事前忘後失無所領略矣以才具則少不猶人況已老且耄乎重擔在身願切缷解者非爲身也實爲國事也其奈數年以來孤居鼎席軍國機務推諉無所不得不黽勉冒膺而顧其中則縳者之求解未足以喩其緊且急也何幸僚相新卜廟謨有托臣方擬積誠祈免庶幾上天垂憐而區區寸心自有所遲廻眷係姑且有待于中矣昨因傳敎下者始知有臺閣參論之言矣原疏因其還給雖未得見槪以聖敎推之其蹈藉譏切可以知之噫嘻宇賊之必欲人得以誅厥有秉彝夫孰不然而臣於旬日之內三上箚疏以明天經地義之不容但已者竊自傅於沬血致討之義矣凡今之人未見有往斧其吭者則臺臣之懲討卽言語文字臣之懲討亦言語文字何獨臺臣之言語文字爲懲討之眞而臣之言語文字不可謂懲討之眞乎臣竊爲之訝惑雖然臺閣之勤攻廟堂實聖世美事臣受而爲喜則有之安敢以是有芥於中而從以爲出處之決乎第臣於少時嘗讀唐臣白居易文藁至其譏老宰相詩或曰傴僂入君門或曰夕陽憂子孫臣未嘗不喜其模寫得盡而亦欲代爲之羞愧不料躬自蹈之至今日而受侮於人若是之多也伏惟聖明臨御以禮爲國四勿之化朝野咸服今臣所請非臣自言卽聖人之言聖人之言非聖人自言卽天理節文之自不得不然以是言之以殿下事事循禮之工獨於臣引年之請不賜準許決知其無是理也況臣竊聞人臣事君言不用則去臣於宇賊之事力言中路放遣之驚心顫骨而殿下不用臣言力言邦刑之不可不正而殿下不用臣言力言近島移配之非所可議而殿下不用臣言畢竟有金吾郞押付喬桐之命是殿下以臣身名以輔相而其言之待以征邁者節節如此臣若不去臣以何顔更待方冊中古人乎玆敢包羞忍恥畢陳肝肺於天地父母之前伏乞聖慈念臣引禮之情察臣決去之義亟命鐫削臣職仍治臣前後妄言之罪以遂物性以肅朝綱千萬幸甚答曰省疏具悉卿懇卿之此疏謂之體國乎不體國乎若令公耳忘私之古大臣處之決不肯作此藉寇齎糧之擧豈不重爲卿慨之乎卿以人臣事君言不用則去之義引爲節拍而又於疏中敷陳不見用之三段事件於是乎卿未免錯料卿見九經章大文乎敬大臣雖重在於親親之下近日之擧非不知有違常格事屬年前則必欲一一漫漶者卽絜矩之所當然而又自有親疎先後彼此之殊豈可曰言不用則去乎至於吹覓之人言不須更提伊日筵接諸臣也卿與右相同登筵席同聽筵敎而折旋與共之奏對與共之及其命退又與之聯武而出緩乎云爾則當相均不緩乎云爾則當相亦均矣人之取捨財擇於左相右相之中者此非偏私而何如右相之在寮寀者同一處義同一語默豈或同其進而不同其退乎今於診筵聞重臣之說右相果以是難安擬方尋箚辭官云云如是之際朝象國事當何如不在煩複卿須深量又若卿引年之請不但萬萬非其時卿之出而視政始於年至之後自玆計之滿禮經懸車之限不知在於那間予則嘗以古人後八十祈望於卿卿之此請得無幾於題外乎多少都置之卿雖欲牢執而堅拒恐必有遂不得處亟斷來章卽起視事仍傳曰此批答遣史官傳諭
정조 16년
壬子二月十三日巳時上御誠正閣藥房入侍時提調李𡊠左承旨李義弼右承旨金載翼右副承旨洪秉聖假注書尹行直記注官金良倜承膺祚待敎徐有榘以次進伏訖𡊠曰夜間聖體調攝益有差勝之節乎上曰一樣矣𡊠曰膈候升降何如上曰酬應小則差勝酬應煩則復發矣𡊠曰王大妃殿氣候何如上曰一樣矣𡊠曰惠慶宮氣候何如上曰一樣矣上曰左相陳疏求去而以言不用則去執以爲義然則右相又當引義矣𡊠曰聞以此方欲尋箚云矣𡊠曰膈候終未夬復誠甚悶然醫官旣入來召入詳診何如上曰召入可也賤臣出與醫官金光國李翊臣李敬培白成一李惟鑑同入上曰只令李翊臣入診可也翊臣進前診脈翊臣曰脈候左右三部遲緩氣度亦調順矣上曰今日差勝湯劑不必進御姑觀明日更爲議藥可也翊臣曰香橘茶膈候上升之時雖不得不進御而旣降之後則不必多進矣𡊠曰調理之劑詳議進御何如上曰不必服藥矣命藥房先退上曰學禮講儒生居不試製者書等則可書栍不可分付試所可也命載翼書傳敎曰刑政自有體段凡小大罪犯臺啓旣發之後不得以所請之次律勘處自上亦不低昻寧或以權宜故先依啓後使之擧行豈可於臺啓未收敎前酌處乎昨日宇鎭押配事亦然必言於新除臺臣未肅拜未詣臺之前決處之故不得已別遣金吾郞蓋日前諸臺登筵時所請適値齋日以所懷爲之而不爲發啓故耳然則昨日改措語之新啓當書出朝紙而只依傳啓樣書出者不但有關後弊豈有如許格例且都事別遣之處分無甚着落該房承旨遞差臺臣之無一言溺職甚矣一竝爲先從重推考仍命退承史以次退出
정조 16년
壬子二月十三日申時上御重熙堂右承旨入侍時右承旨金履翼假注書鄭尙愚記注官金良倜承膺祚以次進伏訖上命讀公事書判付訖上曰忠壯將洪賢道上來云使之入侍可也賤臣承命出與賢道偕入進伏上敎賢道曰爾年今幾何而落仕幾年爲忠壯將乎賢道曰年今六十八而落仕二十九年始爲復職矣上曰奏履歷可也賢道曰曾經邊將矣上曰分付兵曹各道中軍中近瓜者作窠調用可也仍命退諸臣以次退出
정조 16년
行都承旨洪明浩坐左承旨尹㬦奪告身啓辭未下右承旨李晩秀坐直左副承旨李義弼坐右副承旨洪仁浩坐直同副承旨金載翼坐注書二員未差假注書尹行直仕鄭尙愚仕直事變假注書任㸁仕
정조 16년
藥房提調李𡊠副提調徐邁修啓曰伏未審夜間聖體調攝若何寢睡水剌之節何如膈候餘氣亦何如臣等率諸御醫趁早入診詳察聖候議定湯劑爲宜臣等不任區區憂慮敢來問安竝此仰稟答曰酬應煩則膈氣升而省必降近幸次次差勝此所以昨日診筵以趁此差勝時議定順氣疏滯之當劑爲敎者也忽於今朝左相又尋單敦諭也偕來也許多酬應十倍於昨日方升之氣烈於熖火不料職在輔相者有此越視秦瘠之擧自視歉然良欲無言此時汗漫調理之劑無異於以火救火豈非外題之外題乎卿等退去待朝廷寧靖鼎席備員酬應快臻省煩然後來待可也
정조 16년
洪仁浩啓曰大司憲具㢞執義柳雲羽掌令權儐持平閔師宣未肅拜掌令宋煥箕持平李益恢在外監察茶時之意敢啓傳曰知道
정조 16년
洪明浩啓曰左承旨李晩秀右副承旨李思祚今日不爲仕進卽爲牌招何如傳曰允
정조 16년
洪仁浩啓曰正言曺喜有纔已出牌矣方在遭故中而該曹不爲懸頉於前望至於蒙點原望筒勿施該曹堂上不察之失不可無警推考何如傳曰允
정조 16년
傳于李義弼曰傳香承旨馳詣宗廟景慕宮奉審摘奸仍詣弘陵一體奉審摘奸以來
정조 16년
傳于洪仁浩曰右承旨入侍
정조 16년
以校理宋翼孝副校理尹光普副修撰朴奎淳牌不進罷職傳旨傳于洪仁浩曰只推
정조 16년
李義弼啓曰卽者景慕宮郞廳來言明日本宮修改提調當爲進參而都提調蔡濟恭身病提調未差何以爲之敢稟傳曰前望單子入之
정조 16년
景慕宮提調前望單子入之趙鼎鎭落點
정조 16년
以左議政蔡濟恭初度呈辭傳于洪仁浩曰見昨日疏批又尋辭單卿眞欲長往而決退耶呈辭則先令錄事封還卿若撤單與右揆造朝則予當有商量勉留之方卿其知此卽爲入侍事遣承旨傳諭仍與偕來承旨則同副承旨進去
정조 16년
洪秉聖啓曰臣敬奉聖敎馳往傳諭于南部太平坊二間屛門契議政府左議政蔡濟恭所住處則大臣今方待命於金吾門外云臣旣承偕來之命隨往之意敢啓答曰知道昨批今批悉言之夫豈更煩待待命啓辭入來當有回諭爾則姑爲留在可也
정조 16년
洪仁浩啓曰卽者議政府錄事來言左議政蔡濟恭以爲臣情病俱苦萬無蹲居重任之望冒上辭單顒竢恩遞封還之命旣出常格承宣儼臨諭以偕來惶感震悚罔知攸措此際伏見下藥院批旨緣臣不忠無狀仰貽酬應之煩聖候大段添損驚遑焦迫之中自念臣罪嶺海鈇鉞不足以贖其萬一爲人臣子承聞越視秦瘠之敎一日生在地上決無如許事理收召驚魂走伏金吾門外以請金木之誅云仍納命召何以爲之敢稟傳曰偕來承旨書啓略言之藥房口傳之啓亦言之予豈可以不緊托病之說恐嚇卿之去就乎卿須還第調治竢間造朝如可强而幡然則亦何必固拒不卽引接乎此非問於予者在卿方寸間主人翁裁量去就之如何卿出則右相亦當出事勢雖則然矣聞俄下之敎右相之聽若尋常亦非所料以予否德雖乏禮待之方古人豈不言君雖無禮臣不可以不忠乎予固不欲自大而所可念者君綱國體此意宜使僚相知之事偕來承旨更爲傳諭勿待命事一體傳諭命召遣史官傳授
정조 16년
洪仁浩啓曰卽者義禁府都事來言左議政蔡濟恭今方待命於金吾門外云係是大臣去就敢啓傳曰知道
정조 16년
傳于李義弼曰以近日事煩聒之後廟謨擔却籬邊民事束之高閣今年以來兼行一次外尙不爲一番次對雖無大臣自有次對之例其爲酬應之有妨不在於次對與否明知其添損而大臣不念廟謨民事何可不替行大臣之事乎次對勿拘齋日卽令來會事分付
정조 16년
洪仁浩啓曰今日次對兩司當爲進參除在外疏批未下外未肅拜人員竝卽牌招何如傳曰允
정조 16년
傳于洪仁浩曰次對臺官不可不備員亦有下敎事出牌外在外及未肅拜諸臺竝許遞前望單子入之待下批一體牌招
정조 16년
臺諫前望單子入之執義李宗燮司諫沈埉持平李羽逵正言曺喜有落點
정조 16년
傳于洪仁浩曰近始稍欲頤神穩休則今日酬應之紛沓姑無論次對進不進偕來書啓往來之一號令申飭之事輒煩屢次下敎如許承宣其罪不輕又復若此當分配遠惡地當直都事發牌立之政院望門擧行不勤之承旨先遞其職直爲押去送之配所事分付
정조 16년
李晩秀啓曰卽者議政府錄事來言右議政朴宗岳以爲伏奉嚴敎有非臣子所敢承聞者惶懍震迫求死不得走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 16년
李晩秀啓曰卽者義禁府都事來言右議政朴宗岳今方待命於金吾門外云係是大臣去就敢啓傳曰知道
정조 16년
傳于李晩秀曰備局堂上引見
정조 16년
洪秉聖啓曰臣敬奉聖諭傳諭于中部堅平坊典醫洞契議政府左議政蔡濟恭待命所則以爲臣泥首金吾恭竢鈇鉞承宣旣傳命召又宣恩諭至敎以還第造朝間方寸裁量繼又承藥房所傳嚴敎到此之地頭一身私義有不敢恤謹當承命登筵必暴衷懇云矣大臣今方造朝臣亦隨入之意敢啓答曰知道左相旣欲造朝則右相亦當造朝然則備堂獨爲詣閤之次對大臣似或如例率入問于備郞以啓偕來承旨退去可也
정조 16년
傳于洪明浩曰書啓書入如是遲滯當該承旨遞差
정조 16년
傳于洪明浩曰左相來到朝房以病欲俟少間入來云先遣御醫看病右相雖已入來諸宰詣閤亦幾半日而次對待左相入來同爲入侍
정조 16년
洪明浩啓曰卽者議政府錄事來言左議政蔡濟恭承命到朝房病發不得詣閤云右議政朴宗岳以爲旣伏承與左相同爲去就之敎不敢獨爲登筵云次對命下已久而大臣皆不得進參何以爲之敢稟傳曰待少間入侍之意遣備郞傳于左相
정조 16년
傳于洪明浩曰日將向曛大臣尙無去就今此引接卽批答中商量勉留之意商量二字可認微意則何如是乎更令史官更爲傳諭于左議政
정조 16년
洪明浩啓曰左議政蔡濟恭右議政朴宗岳依下敎來待矣傳曰入侍
정조 16년
傳于洪明浩曰刑曹判書老病許遞前望單子入之
정조 16년
刑曹判書前望單子入之金文淳落點
정조 16년
傳于洪明浩曰奉命進去及違牌承旨許遞與未差之代前望單子入之待下批牌招察任
정조 16년
承旨前望單子入之金載翼洪仁浩尹行元落點
정조 16년
洪明浩啓曰新除授承旨尹行元方在罷散中何以爲之敢稟傳曰勿施與未差之代前望單子入之
정조 16년
承旨前望單子入之洪明浩尹㬦落點
정조 16년
傳于洪仁浩曰左承旨爲軍士房
정조 16년
兵曹口傳政事副司直金履翼
정조 16년
傳于李晩秀曰春奉審修改在明日禮曹判書前望單子入之待下批牌招察任
정조 16년
禮曹判書前望單子入之洪檍落點
정조 16년
李晩秀以禮曹言啓曰卽接弘陵參奉所報則今十五日本陵忌辰祭享時兩官當爲備員將事而令李復顯身病今方猝重萬無進參之路云莫重祭享兩官不可不備令李復顯今姑改差其代卽令該曹口傳差出以爲備員將事之地何如傳曰允
정조 16년
吏曹口傳政事李榮運爲弘陵令
정조 16년
洪仁浩以兵曹言啓曰依下敎備邊司行首郞廳宋綸源拿入次對命下時刻已久而備堂之尙未齊會實由於本司郞廳之緩忽擧行其遲滯委折發問目査問則以爲次對命下之後諸宰知委之際自爾遲滯致有此稽滯之境此莫非矣身不善擧行之致論其罪犯萬死無惜云矣敢啓傳曰今則聞已來會分揀放送可也
정조 16년
校理申獻朝疏曰伏以玉候多日未寧臣民普切焦迫何幸宗社之默佑近日以來少臻天和膈氣餘症尙未快復政宜省簡事務靜養榮衛以軫少愈之戒而今日次對之有命酬應浩繁或不無添加之慮身在保護之任宜切焦遑之忱請寢之啓不容少緩而日已向晩偃然不動如此藥院之臣不可置而不論臣謂藥院提調竝施譴削之典次對之命獲卽還收以爲靜攝之方焉省疏具悉藥院事爾言是矣削則似過先施譴罷之典次對則諸宰旣會矣不至難强大臣欲引接兩司欲召見其爲酬應一也所請不允
정조 16년
今二月十四日申時上御誠正閣大臣備局堂上引見入侍時左議政蔡濟恭右議政朴宗岳左參贊金華鎭刑曹判書金文淳工曹判書金尙集兵曹判書李秉模吏曹判書金思穆戶曹判書趙鼎鎭行大司憲具㢞訓鍊院都正趙心泰行副司直李邦一漢城右尹徐有大開城府留守李時秀左承旨李晩秀假注書鄭尙愚事變假注書任㸁記注官金良倜承膺祚以次進伏訖濟恭曰伏見藥院批旨聖候比日前添損臣等不勝萬萬焦灼矣上曰卽是往來之氣故劇歇無常昨今日候連有霧氣膈痰以此益盛而酬應煩多則氣度上升是爲可悶矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰臣於聖躬之過爲勤勞誠切憂悶以古人奏箚言之陳勉於君上者惟無逸二字而殿下臨御以後靡日不勤勞臣固欽仰而第伏念軍國機務與民事之不可緩者以聖上爲民之念安得無以時酬接而近來邊情則無警民事則粗安別無廈氈上勤勞之事而以出於朝紙者觀之日日宵衣旰食可以仰揣聖意雖由樂此不疲之義而目今悠悠萬事莫如保嗇聖躬況當玉候欠和之時伏望體念焉上曰非但公事自內亦多酬應果無暇豫自他人論之或以爲叢睉煩瑣而旣居其位雖微事卽自暇自逸乎但膈氣已成本症勞力則有盛無損勞心則每覺越添今則歲加月增外面觀之動作如常而予則甚苦大體朝夕飯外無他進御茶飮則藿香一日所服不下四五錢日日如此一年通計則藿香殆近二十斤雖云害於胃氣而非此則無以開膈矣予見日記肅廟朝以痰火眼視早昏爲敎以予經歷安得無膈氣乎先朝自奉菲薄而觀故事則於藥院事未嘗不警飭藥院批旨中亦有多費辭敎聖意蓋出於聖躬不自有而國體不可不尊也予亦自今年欲思穩休之道矣予雖否德顧其位則卽列聖祖累百年艱大之役也予雖不自尊群下則宜念上下君臣之分義而向日諸臣請對時靜攝之敎何如則揆以事面有何忙急之事不爲少俟而見批旨後卽出賓啓令李領府事豈不萬萬可怪乎雖然非李領府之罪卽其子與年少輩恐動之罪也只欲免護逆之名而不念臣分之重此豈成說輿疾討賊古或有之豈有輿疾治逆之事乎大抵時樣卽然卿等伊日若入來則亦安知不從衆乎此後則先自卿等重國體尊事面可也濟恭曰聖敎誠至當其時臣等若入來則能免李領府之罪未可必矣宗岳曰事有輕重緩急則伊日事果不善爲之眞所謂逐鹿不見泰山也此實群下之罪不必聖躬過爲菲薄矣上曰言則好矣濟恭曰近日臣之所遭名曰大臣實難抗顔而昨日批旨旣隆摯俄下傳敎又鄭重故臣冒沒造朝而到朝房忽然添病精神漠然今雖登筵語無次序緣臣而酬應過多至有聖候之添損臣罪於此金木猶輕上曰卿之昨日疏語過矣批答中後八十云云卽予爲卿德談也卿立朝以後便同羈旅年來又飽經憂畏卿便是年至後立朝也此後歲月卽卿仕宦之時也濟恭曰臣之辭疏中區區私情卽二件事而一則卽寤寐耿耿者也一則古人之道如此臣何敢援引方冊中古人事而聖心旣無感回之望則臣身退去之外無他道故果有陳懇而批旨中恩眷逈出尋常臣實感惶無地矣上曰俄者傳敎中商量二字已示微意而今則不必章皇言之今番事卿等之言不爲允從非忽於敬大臣也此時卽何時比如春氣發舒草木群生皆欣欣向榮當此帀域歡欣之時無事中有事實非其時矣法者天下萬世大公至正之法則予非爲私也亦非爲俗忌也導迎和氣迓續休命卽今第一義也頃於批旨以親疎先後之別爲言者卽指九經章親親之意而更思之以此推及於宇鎭事終涉不襯且卿等至作決退之資輿論亦不可强論今欲依當初處分宇鎭還置海島如此則諸臣之言不可謂不從卿等之意何如濟恭曰公議在於三司大臣非不守法而大臣則守法中有闊狹古大臣亦然下詢三司而處之焉宗岳曰左相之言最好矣上曰予以非其時三字爲敎則卿等以體國之大臣決不當爭執且宇鎭事有關於年前事今若究問則不知又出何說矣諸臣明知其不用法而又若强䀨於靜攝中則予亦有準備者矣此意亦令知悉可也仍命次對爲之濟恭曰頃因傳敎勿令勸分於富民私賑諸邑空名帖量宜請得之意行會矣卽見慶尙監司鄭大容所報則以爲目今春窮轉甚各邑飢口漸致增加營邑之措辦不無難繼之慮空名帖限二千張劃卽頒下發賣補賑爲辭矣平安咸鏡兩道道臣所請皆以四百張許施矣嶺南則幅員闊大且沿邑水災比他尤甚不可不拔例優施而旣非通一道大賑則所請二千張終涉過多空名帖比兩道倍數加劃以八百張成送之意分付該曹何如上曰依爲之出擧條濟恭曰日前因舟橋司草記湖南稅大同所捧斛子依法聖倉斛子改造事判下矣法聖斛容入洽爲十七斗五升而又有加數云列邑斛子皆依此造成則民怨必大騰矣湖南伯以當初發關之人今乃限今年勿令改造則其爲行不得之事可以推知聖上於爲民之事必以損上益下爲務雖以近日關東事言之四邑稅穀船運以其爲切苦之弊特令作錢上納今於兩湖之民以小斛換爲大斛不顧萬民怨咨而只爲船人利益之資乎臣謂兩湖列邑竝令以舊斛行之改斛之令亟爲還寢宜矣上曰舟橋司草記中又有下一款此則何如濟恭曰京兆應役若無弊擧行則使江民備價還退亦自不妨而但江民之新入應役似或不及於作貢者之多年鍊熟此則問於京兆然後可知其便否矣上曰上一款依爲之下一款更問京兆草記可也濟恭曰頃因全羅監司鄭民始狀啓稅大同定以湖南則初運湖西則再運右相以其時湖西道臣論報備局備陳其不便之端伊時上敎使之更問於湖南伯矣日前湖南伯又報備局以爲湖西再運當於七月前了當少無不便之事右相今方入侍便否更爲下詢後處之似好故敢達矣上曰右相之意何如宗岳曰果如湖南道臣之言湖西再運五月裝發六月內畢納則豈不便宜而掉截大海多經險阻船路之遲速到泊之早晩有未可懸度而預料者苟或過期蹉跎則勢將拖至七八月然則政値風高水弱之時必難免臭載之患莫重稅穀之晩發取敗已極悶歎而再徵之弊爲民痼疾不可不軫念處也且田大同自臘月始捧而湖西諸邑往往無捧留倉舍故不得已露積于地上若待再運而不卽裝發則上雨下濕多致腐傷其爲官民弊端亦當如何臣意則湖西依流來之規無論土地船京江船隨所得趁時裝發再運一款則不必勒定矣上曰便否姑難明知待完伯還朝當詢問今姑置之可也出擧條濟恭曰頃因傳敎勿令勸分於富民若有私賑邑則空名帖量宜成送之意行關諸道矣卽見咸鏡監司李文源所報則以爲三甲與茂山已設私賑外此諸邑抄其失農月三排巡量宜救急而空名帖限七百張及今成送則分俵列邑許賣補賑爲辭頃於關西道臣之請以四百張成送之意覆奏蒙允北關不必異同空名帖四百張令該曹成送使之補賑何如上曰依爲之出擧條鼎鎭曰向以嶺南除留米中給代次一千五百石依別營補縮條例貿送而加貿便否往復本道矣以爲限五百石加貿亦無難云依此數合二千石貿取漕船添載上送之意分付何如上曰依爲之出擧條鼎鎭曰明禮宮土地在於黃海道載寧信川等地而築垌修補等所費甚多從長區處事內需司手本啓下判付內有勿用經費從便拮据之命矣本道加分耗條中小米六百五十石區劃自其處出給則誠甚便好故敢此仰達矣上曰依爲之出擧條㢞曰合啓以諫院不備姑停而宇賊事臣誠不勝憂憤矣已承款之劇賊旣命拿來而俄承下敎有依前處分之敎豈非失刑之大者乎上曰聞俄者下敎而豈容如是乎推考可也命書榻敎曰大司憲具㢞推考㢞曰臣於見職屢叨蔑效居常愧懼靡所容措復豈有一分堪承之望而適値多日靜攝之餘玉候新復天和賓對有命召牌狎臨臣不敢言私冒沒登筵以目下懲討略陳憂憤之忱而辭未達意至被問備之命惶隕之極其何敢一刻晏然於臺次乎請命遞斥臣職上曰勿辭亦勿退待出擧條命次對先退濟恭等退出命書傳敎曰有國之有輔相如人之有股肱其爲關係顧不重歟近以爭執之事上下相持止歇無期大臣以言不用決退臺官挾己私逞黨習如是而朝著何以底定風波何以寧息乎昨批雖分親疎先後之別而言竝與前施減等之次律而一味持難非所以敬大臣也亦非所以結其事也俄諭另提商量勉留等語而今見大臣三司亦旣面諭更有何持難乎宇鎭依前減死之處分特許還送配所處分若此之後可謂妥帖之妥帖明知其極律則決不從而更有所開口不誠之外無義莫甚況非其時三字登筵大小諸臣亦皆諦聽退而次次敎告則自當廣播亦豈待多費辭敎而知之也此意俾各知悉晩秀書傳敎訖命讀奏晩秀曰臣於宇賊事心骨俱顫傳敎雖不敢不承言而減律二字實不忍讀奏頒布矣上曰予於向日靜攝之敎何如而承旨勸老父而瀆撓全事避嫌不顧分義厥罪何居且傳敎中非其時三字爲敎則尤焉敢如是承旨事萬萬駭然斯速讀奏頒布可也晩秀讀奏訖命退承史以次退出
정조 16년
行都承旨趙尙鎭坐左承旨李晩秀坐右承旨李義弼坐直左副承旨洪仁浩坐右副承旨申耆坐同副承旨金載翼坐直注書二員未差假注書尹行直仕鄭尙愚仕直事變假注書任㸁仕
정조 16년
藥房副提調趙尙鎭啓曰伏未審夜間聖體調攝若何寢睡水剌之節何如膈候餘氣亦何如臣率諸御醫趁卽入診詳察聖候議定湯劑爲宜日已向晩而以提擧之不備承候之節未能趁早臣尤不任區區憂慮敢來問安竝此仰稟答曰差勝後一樣明日入侍宜矣
정조 16년
洪仁浩啓曰禁衛營將官來言今日本營軍兵日次私習云矣傳曰知道
정조 16년
洪仁浩啓曰御營廳將官來言今日本廳軍兵日次私習云矣傳曰知道
정조 16년
金載翼啓曰判義禁具允鈺知義禁徐晦修除拜後過三日不爲出肅依定式推考警責仍卽牌招何如傳曰允
정조 16년
申耆啓曰吏曹郞廳來言承旨有闕政事取稟傳曰未肅拜承旨許遞與未差之代前望單子入之待下批牌招察任
정조 16년
承旨前望單子入之趙尙鎭林濟遠落點
정조 16년
以左副承旨林濟遠牌不進罷職傳旨傳于金載翼曰許遞前望單子入之待下批牌招察任
정조 16년
以慶尙監司鄭大容狀啓浹川郡民家燒燼事傳于李義弼曰各別顧助俾無方春失所之弊畢奠接後狀聞事回諭
정조 16년
李晩秀啓曰奴婢實摠釐正事狀啓諸道皆於歲前登聞而嶺南狀啓歲後始到已極稽忽且其狀辭當以後錄條列而原啓中所陳亦欠別白事甚未安當該道臣推考原狀啓還下送使之改修正上送何如傳曰從重推考使之斯速改修正上送而又復遲滯令廟堂草記論勘可也
정조 16년
以平安監司洪良浩狀啓鐵山府使南宮玾遭父喪其代卽令該曹各別擇差罔夜下送事傳于共仁浩曰賑邑守令不可一刻曠官令該曹口傳拔例各別擇差待下批當日辭朝仍令給馬星火赴任若或以不堪任差遣不及前倅當該銓官難免重勘各別申飭又或遲滯赴任待畢賑令道伯拿致決杖以懲怠忽之罪
정조 16년
吏曹口傳政事申載文爲鐵山府使
정조 16년
金載翼以奉常寺都提調提調意啓曰東籍親耕田所種九穀先農祭後卽爲起墾付種之意敢啓傳曰知道
정조 16년
負罪臣李福源疏曰伏以皇穹垂佑玉候康復大小臣民普切欣躍況臣罷黜之蹤承候無路瞻望雲闕浹旬焦遑此時區區慶忭實覺有倍恒品仍伏念臣不忠不誠自陷大戾前後所被誨責萬萬非臣子所敢承聞每一思惟求死不得譴黜薄勘不足少贖屛伏江干日夕震凜唯嶺海鈇鉞是竢乃於千萬夢寐之外恩宥遄降職秩旋授聞命惝怳莫省所以及伏讀備忘下者十行諄復旣肅且溫所以論臣罪而原臣心者日月之明靡不照燭雖使臣自訟而自解無以加此至於特援故事明賜指導於去就之際者完轉委曲無異慈父之詔迷子德意所及逈越常格無狀賤臣何以得此驚魂乍定感涕隨零以首稽地惟有攢祝噫臣卽已退之身也垂盡之命也國政朝議之不與聞久矣豈遽敢自居大官唐突求對而目見處分非常逆豎徑放國家之典憲將隳朝野之驚惑滋甚憂憤所激率爾進身靜攝之中屢勤提敎而褒如莫聞一味煩聒徒知匡救之爲急全昧瀆撓之非時遂不覺自歸於蔑臣分而壞國體之科擧措顚倒誠禮虧缺論其罪犯合被嚴誅內疚私心外悚公議撫躬慙悼生不如死臣雖庸愚粗知義分莫敢以匪怒之敎自阻於聖明之下而念臣所坐深重非比薄物細故律輕而惶蹙轉甚恩隆而辜負益著其何敢憑恃寵靈拚棄廉防重自陷於放恣無忌憚之誅乎恩命之下旣不得進而叩謝亦不敢退而默息席藁旅次露章自列僭易塵瀆尤增死罪伏乞聖明俯賜諒察先削臣職名仍命有司畢勘臣罪戾以嚴邦憲以勵臣分不勝幸甚答曰省疏具悉卿懇旣往勿說且於昨筵云云卿之兩子登筵想有歸傳者卿須安心勿辭卽起肅命仍傳曰此批答遣史官傳諭
정조 16년
校理申獻朝箚曰伏以昨日藥院事誠有緩忽之失故臣果請罪而竝命譴罷矣及登前席伏聞玉音膈氣上升之候終未快差至於四五錢藿香日日進御之敎臣於是不勝憂悶驚慮之至夫藿香之性利於疏導疏導之劑害於元氣用藥之規必於大段滯氣須用二三錢藿香而凡人之氣不能長服多不過五六帖而已今此四五錢藿香之逐日恒茶雖或有目下降氣之效亦豈無日後損元之慮耶大聖人稟賦固知逈異於凡人而愚臣萬一之慮終有所不能自抑者診候議藥實不可一日間斷而藥院提擧經宿不出政院稟啓一向牢拒此豈非萬萬悶迫乎伏況藥院之一空實緣臣疏則臣之憂遑煎悶有倍他人玆敢短箚呼籲伏乞聖明俯諒愚衷卽命差出藥院提擧毋曠日次診候議定當進湯劑是臣區區之望也臣之此言外面觀之似非職分然目今悠悠萬事無過於保嗇聖躬而矧當愆候甫差少愈宜戒此時藥院不可一日空虛且不許差出若有所激惱而然則豈不有歉於不遷怒之聖工耶誠出憂愛意歉匡救臣安得不言也此臣所以冒沒妄陳不能自已者也取進止答曰省箚具悉提擧已命差出矣此豈遷怒而然哉至於日服藿香卽十年課程不如是則無以驅下爾箚所陳無非識見胃口肚裏之元氣賴以益旺蓋開膈則自可扶元也
정조 16년
壬子二月十五日巳時上御重熙堂右副承旨入侍時右副承旨洪仁浩假注書鄭尙愚記注官金良倜承膺祚以次進伏訖上命讀公事書判付訖上曰嶺伯寺奴婢狀啓凡例與他道有異多有錯誤院啓已有批答而自政院申飭使之從速改修正上送可也命退承史以次退出
정조 16년
行都承旨趙尙鎭坐左承旨未差右承旨李晩秀坐左副承旨李義弼坐右副承旨洪仁浩坐直同副承旨金載翼坐直注書二員未差假注書尹行直仕直鄭尙愚仕事變假注書任㸁仕
정조 16년
藥房副提調趙尙鎭啓曰伏未審夜間聖體調攝若何寢睡水剌之節何如膈候餘氣亦何如昨日批旨旣伏承明日入侍之敎臣率諸御醫趁早入診詳察聖候議定湯劑爲宜王大妃殿氣候何如惠慶宮氣候何如臣不任區區憂慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 16년
李晩秀啓曰禁衛營將官來言今日本營軍兵日次私習云矣敢啓傳曰知道
정조 16년
李晩秀啓曰御營廳將官來言今日本廳軍兵日次私習云矣答曰知道
정조 16년
傳于趙尙鎭曰都承旨左承旨入侍
정조 16년
以右副承旨申耆牌不進罷職傳旨傳于趙尙鎭曰許遞前望單子入之待下批牌招承旨前望單子入之趙衍德落點
정조 16년
以左承旨趙衍德牌不進罷職傳旨傳于趙尙鎭曰許遞前望單子入之
정조 16년
金載翼啓曰京畿監司徐鼎修依下敎來待矣傳曰入侍
정조 16년
傳于洪仁浩曰鐵山府使入侍
정조 16년
金載翼啓曰禮曹郞廳來言明日監試覆試試官當爲差出而判書洪檍參判徐龍輔俱有身病不得擧行云竝待開門牌招何如傳曰竝許遞與未差之代前望單子入之待開門牌招察任禮曹堂上前望單子入之判書吳載純參判洪明浩參議尹行元落點
정조 16년
李義弼啓曰新除授禮曹參議尹行元方在罷散中何以爲之敢稟傳曰敍用傳于趙尙鎭曰卿宰堂上堂上堂下罷削人員竝敍用
정조 16년
內醫院提調前望單子入之李秉模落點
정조 16년
金載翼啓曰朝臣上疏之無得從門隙捧入法意本自嚴重而全羅監司鄭民始懲討上疏夜深後到院故査問委折則自敦化門隙捧入云事未前有萬萬驚駭原疏以齋日留院而兵曹入直堂上從重推考郞廳及該門守門將所當重勘而本院請推之外無他可施之罰何以爲之敢稟傳曰當該兵曹堂上爲先遞差令該府拿問重勘郞廳一體拿處該門守門將及行首守門將應問各人令兵判明日棍問分等勘罪草記可也以忠淸監司朴天衡狀啓牟還加分令廟堂稟處事傳于李義弼曰依狀請施行事分付李晩秀以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵而以何間擇日乎敢稟傳曰曠謁爲數年春幸之當行於本陵已令該牧預爲治道必皆措備展謁以永陵爲之昨日異於他日初欲以昨日行禮以道路之未及解凍姑此遲遲日字何必令日官推擇以二十四日爲之經宿則例有告由廟宮卿其考例爲之晝停宿所亦令兵曹磨鍊軍令以啓植炬則只出宮時黔巖碑閣所諸凡用民力依近例以儲置米會減而東作不遠皆從最省弊例事令廟堂嚴飭畿營及各司可也永陵行幸時軍令二月二十四日出宮高陽郡四十五里晝停所坡州牧三十里宿所二十五日永陵展謁還詣高陽郡宿所二十六日還宮洪仁浩以司僕寺一二提調意啓曰今此永陵展謁敎是時各差備入把馬磨鍊別單書入而其中驛馬則令兵曹依例知委各驛使之直爲入把何如傳曰允
정조 16년
洪仁浩以司僕寺一二提調意啓曰今此永陵行幸敎是時追慕峴碌磻峴道路險峻處依例臨時啓稟以人夫奉駕之意敢啓傳曰知道洪仁浩以司僕寺一二提調意啓曰今此永陵展謁敎是時補把驛馬無論遠近道事當依例磨鍊而日字催迫無以及期上來限七十匹從近道分排知委以爲入用之地何如傳曰允五十匹入用可也李晩秀以兵曹言啓曰今此永陵行幸時各殿問安及各差備驛馬不可不應把處外竝減省本曹驛馬及京畿黃海忠淸三道驛馬補把之數別單書入而司僕寺添補京畿驛馬則一從本寺啓下數直爲入把之意分付何如傳曰允李晩秀以兵曹言啓曰陵幸時留都營狀啓例爲付撥而或有時急之事則京畿驛馬待令事曾有定奪矣今亦依此擧行何如傳曰允李晩秀以兵曹言啓曰今二月十七日武臣堂上朔試射日次而國忌正日相値不得爲之之意敢啓傳曰知道
정조 16년
壬子二月十六日辰時上御重熙堂都承旨左承旨入侍時行都承旨趙尙鎭左承旨李晩秀假注書鄭尙愚記注官金良倜承膺祚以次進伏訖尙鎭曰夜間聖體調攝若何上曰差勝後一樣矣尙鎭曰湯劑待令矣上曰今日則膈氣少降不必進御更待下敎煎入可也命晩秀讀公事書判付訖命退承史以次退出
정조 16년
壬子二月十六日巳時上御重熙堂軍士房承旨入侍兵曹判書京畿監司同爲入侍時左承旨李晩秀假注書鄭尙愚記注官金良倜承膺祚兵曹判書李秉模京畿監司徐鼎修以次進伏訖上命讀公事書判付訖上敎鼎修曰行幸已定而日字不遠今番則道路修治從略爲之不煩民力可也命書榻敎曰今番行幸時諸道道臣境上出待置之秉模曰今此陵幸時何營軍兵隨駕何營軍兵留都而禁軍及馬步軍幾番幾哨磨鍊乎上曰訓局步軍八哨馬軍三哨御營軍四哨騎士二番禁軍三番磨鍊今番園行時隨駕軍兵勿爲出用可也出擧條秉模曰在前經宿陵幸時城門外屛門把守大駕出城後入來留都營而還宮日還爲出去把守矣今亦依此擧行事分付何如上曰依爲之出擧條秉模曰兵曹摠府別雲劍以下侍衛竝依何年例磨鍊乎上曰兵曹摠府堂郞各二員五衛將二員武兼十員爲之可也出擧條秉模曰在前陵幸時弘化門外留陣守摠兩營輪回擧行而向於園幸時守禦使只率前排通化門外朝房待候此則與留陣有異守禦廳爲今番當次故敢此仰達矣上曰然則守禦廳爲之可也出擧條秉模曰經宿陵幸時十里外斥堠伏兵及傳語軍令守摠兩營各隨地方擧行矣今亦依此磨鍊乎上曰依爲之依最少例爲之事分付該營及該道可也出擧條秉模曰在前高陽郡晝停所留駐時前後厢軍路上留駐而園行時果川晝停所前厢二哨軍墻外環衛矣今亦依此磨鍊乎上曰依此爲之可也出擧條秉模曰在前陵幸時挾輦軍四百名餘軍二百名替代而甲辰年永陵行幸時三百名餘軍一百名替代矣今番則何以磨鍊乎上曰今番則以挾輦軍二百名餘軍一百名爲之可也出擧條秉模曰行幸回鑾隨駕軍兵犒饋近年連以乾物擧行矣今亦依此爲之乎上曰依爲之出擧條命退諸臣以次退出
정조 16년
壬子二月十六日午時上御重熙堂鐵山府使入侍時左副承旨洪仁浩假注書尹行直記注官金良倜承膺祚鐵山府使申載文以次進伏訖上下詢職姓名載文曰鐵山府使臣申載文也上曰西路貪風太盛鐵山亦爲弊邑且方設賑爾下去後盡心爲之期於蘇瘼可也載文曰聖敎如此謹當殫誠竭慮對揚萬一矣上曰有給馬之命退出後卽爲發行可也命退承史以次退出
정조 16년
行都承旨趙尙鎭坐直行左承旨申大顯坐右承旨趙衍德坐左副承旨申耆坐右副承旨李百亨坐同副承旨金載翼坐直注書二員未差假注書尹行直仕鄭尙愚仕直事變假注書任㸁仕
정조 16년
藥房提調李秉模副提調趙尙鎭啓曰伏未審夜間聖體調攝若何寢睡水剌之節何如膈候諸節亦何如天和遄復陵幸有命慶幸欣抃中外惟均第伏念春寒尙峭戒在少愈雖於筵席每伏承勞動則益勝之敎稍待陽和快暢始戒鑾蹕允合節宣之方伏乞暫緩行幸之期仍許臣等率諸御醫趁早入診詳察聖候議定湯劑爲宜臣等不任區區憂慮敢來問安竝此仰稟答曰膈氣之於勞力爲益不少卿等勿以爲慮別無議藥之症更待後日次入侍宜矣王大妃殿惠慶宮中宮殿藥房口傳問安答曰知道趙尙鎭啓曰來二十一日輪對日次矣敢稟傳曰後日爲之趙尙鎭啓曰來二十一日朝參日次矣敢啓傳曰停傳于金載翼曰左副承旨右副承旨入侍
정조 16년
傳于趙尙鎭曰明日當由逌瞻門展拜景慕宮該房知悉
정조 16년
趙尙鎭啓曰明日展拜時承旨不可不備員而左承旨未差右承旨李晩秀二所試官進去左副承旨李義弼一所試官進去右副承旨洪仁浩陳疏徑出合有變通之道何以爲之敢稟傳曰竝許遞與未差之代前望單子入之待下批待開門牌招察任
정조 16년
承旨前望單子入之申大顯趙衍德申耆李百亨落點
정조 16년
傳于金載翼曰此時守令不可一刻曠官昌平縣令之代令該曹口傳擇差待下批當日辭朝
정조 16년
吏曹口傳政事以趙光存爲昌平縣令
정조 16년
以禮曹今二月十九日淸原府院君合窆時單子
정조 16년
傳于趙尙鎭曰遣承旨致祭趙尙鎭啓曰淸原府院君墓遣承旨致祭事命下矣何承旨進去乎敢稟傳曰同副承旨進去
정조 16년
傳于金載翼曰滯囚可悶時囚保放
정조 16년
以沈學祖囚單子傳于金載翼曰令次堂以公罪草記勘放
정조 16년
吏曹口傳政事以李趾永爲司成李翊模爲直講李福休朴在冀李德升爲監察鄭魯榮爲典籍
정조 16년
以忠淸兵使崔朝岳狀啓淸州營將成致鳳罪狀令攸司稟處事傳于金載翼曰一獄元無兩犯渠旣自知其罪至於自斃則此非正犯而何觀此狀辭捨却自斃之漢忽以生存者勒定以元犯者固知出於慌怯不解事之致揆以獄體極爲駭然忠淸兵使崔朝岳爲先從重推考事關獄情宜付道伯而非軍政非賊情如是替當按査者亦關後弊太昧法意後勿如是之意令道伯各別嚴飭
정조 16년
以忠淸監司朴天衡狀啓淸州營將成致鳳罷黜事傳于金載翼曰正犯旣覈不可以徑斃歸之無實造謀與同情兩漢自當有次律斯速取服分等照律若或以死中求生之計不當援引而援引則宜有十分詳覈細察而處之竝以此意措辭行會降資營將竝與罪名分揀時營將固有不勤監獄之罪亦有登時捉納之功且其致斃亦異於不問徑斃罷黜則分揀以不勤之罪令道臣拿致決棍懲勵
정조 16년
以全羅監司鄭民始上疏傳于金載翼曰還下送
정조 16년
趙尙鎭以禮曹言啓曰凡經宿動駕時告廟前二日爲之事載在禮文矣今此行幸時宗廟景慕宮告由今二月二十二日遣大臣設行事知委何如傳曰允
정조 16년
趙尙鎭以禮曹言啓曰自前凡受香之行若値動駕之時則獻官以下有開陣出去之例矣今番行幸出宮後敦化門前當有留都陣而今二十六日靖陵石物修改告由祭受香進去時以開陣出去之意預爲知委何如傳曰允
정조 16년
趙尙鎭以禮曹言啓曰淸原府院君宜春府夫人合窆今二月十九日云合窆時中宮殿當有望哭儀註直爲書入中宮殿之意敢啓傳曰知道
정조 16년
趙尙鎭以禮曹言啓曰今此壬子式年監試覆試試官今方磨鍊而堂下無故可擬之人乏少依例以堂上官通融備擬以入而其中時無職名人令該曹口傳付軍職何如傳曰允
정조 16년
兵曹口傳政事副司直金憙徐邁修李冕膺申耆林濟遠洪義浩竝單付副司果李祉永韓光植李明淵竝單付
정조 16년
趙尙鎭以禮曹言啓曰今此式年監試覆試一所設場於本曹矣上直郞廳依例朝房直宿之意敢啓傳曰知道
정조 16년
趙尙鎭以禮曹言啓曰己酉二月因備局節目毋論大小科陳試許赴人其由草記事定式矣幼學李需光乙巳監試初試入格幼學李最乙巳監試初試入格幼學李永緖乙巳監試初試入格幼學尹商佑丁未公都會初試入格幼學尹行運丁未合製初試入格幼學梁時大丁未合製初試入格幼學李勉冲丁未陞補初試入格幼學李種祜戊申監試初試入格幼學李需馨戊申監試初試入格幼學李東煥戊申監試初試入格幼學申匡稷戊申監試初試入格幼學李東準戊申監試初試入格幼學李程淳戊申監試初試入格幼學李尙福戊申監試初試入格幼學李謙中戊申監試初試入格幼學孫星岳戊申監試初試入格幼學鄭允欽戊申監試初試入格幼學金宛燦戊申監試初試入格幼學金爾性戊申監試初試入格幼學柳昉戊申監試初試入格幼學馬仁浹戊申監試入格幼學郭林大戊申監試初試入格幼學李英老戊申監試初試入格幼學朴啓宗戊申監試初試入格幼學金彦戊申監試初試入格幼學馬天逵戊申監試初試入格幼學兪大亮戊申監試初試入格幼學李點戊申監試初試入格幼學李信宷戊申監試初試入格幼學吳璥戊申監試初試入格幼學高儼戊申監試初試入格幼學柳仁榮戊申監試初試入格幼學尹定鎭戊申監試初試入格幼學金洵戊申公都會初試入格幼學崔翼泰戊申陞補初試入格幼學金彦璣戊申監試初試入格幼學兪益柱庚戌增廣監試初試入格幼學崔思擎庚戌增廣監試初試入格幼學朴宗勉庚戌增廣監試初試入格幼學康世奭庚戌增廣監試初試入格幼學金準國庚戌增廣監試初試入格幼學李秀國庚戌增廣監試初入格幼學尹範豐庚戌增廣監試初試入格幼學金雲龍庚戌增廣監試初試入格幼學金璊庚戌增廣監試初試入格幼學黃宅中庚戌增廣監試初試入格幼學申錫周庚戌增廣監試初試入格幼學尹光烈庚戌增廣監試初試入格幼學閔台鎭庚戌增廣監試初試入格幼學柳文約庚戌增廣監試初試入格俱以應頉陳試矣取考各人等陳試文蹟則京而漢城府文狀外而營本官粘移公文明白無疑而遭艱朞服未葬人父子俱參人竝許陳試法典所載凡係遭艱朞服父子俱參陳試人一竝許赴於今壬子式年監試覆試之意敢啓傳曰知道
정조 16년
金載翼以兵曹言啓曰政院啓辭全羅監司鄭民始懲討上疏夜深後自敦化門隙捧入兵曹入直堂上從重推考郞廳及該守門將所當重勘而請推之外無他可施之罰何以爲之事傳曰當該兵曹堂上爲先遞差令該府拿問重勘郞廳一體拿處該門守門將行首守門將應問各人令兵判明日棍問分等勘罪草記可也事命下矣守門將及應問各人等一竝棍問取招問目內敦化門東挾守門將沈學祖西挾守門將閔崙汝矣身以守門將旣知上疏之不得自門隙捧入之法而昨夜完營上疏以何委折肆然自門隙捧入乎其間事狀無隱直告至於西挾守門將閔崙則上疏雖自東挾捧入直所旣同何不據法禁止乎其時所見亦爲直告沈學祖所供內矣身豈不知閉門後上疏之不得捧入而昨夜二更量全羅監營界首主人持席封而言曰此狀啓卽呈政院云故矣身只認以狀啓循例捧入此外無他可達問目內狀啓與上疏長短判異雖曰裹封自外面見之亦豈不知其非狀啓而卽上疏乎更爲直告所供內矣身去十二月除拜本職未知其狀啓上疏之體樣長短莫非矣身之罪惶恐遲晩云閔崙所供內東西挾雖異每事相議故昨夜捧疏時果亦相議而京主人言內此是塡時刻時急狀啓卽卽捧納云故信之不疑不爲挽止其爲上疏千萬不知矣此外無他可達云行首守門將李德升各廳之事惟在行首之檢飭則上疏之不得從門隙捧入若於常時嚴飭約束於各該門將則雖是新入之類豈不知法意之有在而昨夜敦化門守門將所爲前所未聞汝矣身不飭之罪烏得免乎捧入委折爲先直告李德升所供內矣身當日雖不爲入直常時檢飭豈敢少忽而昨夜捧疏之事萬萬驚駭矣身何敢曰常時檢飭乎莫非矣身之罪無他可達云軍士韓今乭上疏之不得從門隙捧入雖是愚迷軍士亦當知之而昨夜完營上疏之捧入守門將之指揮乎汝矣身之擅捧乎從實直告韓今乭所供內矣身愚迷所致不知狀啓與上疏一從門將指揮捧入至於此境無他可達云近仗軍士朴江伊守門軍士申飭等節全在於近仗軍士而昨夜完營上疏之從門隙捧入萬萬可駭鄕軍何知此莫非汝矣身之罪其時委折一一直告朴江伊所供內矣身晝則檢飭門卒夜則待令直所只聞門軍士狀啓入去之聲其中之有上疏實不知得云結束色書吏安得誾金聖潤闕內凡事結束色無不次知則以上直吏上疏之從門隙捧入與否任其所爲有此無前之擧此莫非汝矣身之罪其間事狀從實直告安得誾金聖潤所供內常時狀啓與上疏守門將次知使軍士呈納政院故矣身等雖無一一看審後許其入呈之事而闕內凡事莫非兵曹次知則安敢以無罪發明乎惶恐遲晩云矣結束吏及近仗軍士分輕重棍治門軍士別無可罪分揀放送西挾守門將閔崙直處雖同所守各異而不思推諉謂以相議亦足可尙恐宜參恕當該守門將沈學祖身爲門將狀啓與上疏之長短判異而初不一問曚然捧入行首守門將李德升不能檢飭致有此擧不職之罪在所難免一竝汰去何如傳曰允沈學祖拿處李德升旣決棍分揀可也
정조 16년
金載翼以禁衛營言啓曰今日外各營軍兵等中日日次而國忌齋戒相値不得設行之意敢啓傳曰知道
정조 16년
金載翼以御營廳言啓曰今日本廳外各營入直軍兵等中日國忌齋戒相値不得設行之意敢啓傳曰知道
정조 16년
金載翼以義禁府言啓曰滯囚可悶時囚保放事命下矣時囚罪人閔修益李廷書朴齊家元厚鎭南海源禹拓夏申晤辛弼垕李濟萬李東埴等保放之意敢啓傳曰知道
정조 16년
左議政蔡濟恭右議政朴宗岳等箚曰伏以聖候遄復陵謁已涓區區下情曷勝喜幸臣等伏見藥院啓辭玉堂箚語俱以差退日期少待和煦反復爲請此誠臣子愛君之忱以聖上戒在少愈宜卽允兪而及見批旨下者竝歸寢格臣等誠不勝憂悶之至日昨登筵聖敎丁寧諭以膈氣升降有動作則反有益焉今日批旨所敎亦不外此臣等豈不仰認聖旨而第念動作亦有多般分數夫旬日靜攝之餘星言戒駕三日馳驅謂之屬於憂慮則可若以反有益焉爲期則臣等決知其不可矣況天時正在解凍之交非晨寒料峭卽雨澤頻繁之期鸞駕羽旄多日衝冒此政非時若稍退如干日字改涓今晦來初則玉候必益臻康旺而天氣値淸暖之會輦路無泥融之患夾路士女尤豈不欣欣然相告曰吾王無疾病歟忠愛所弸聯進短箚伏乞更加三思退定謁陵日字以盡保嗇之方焉取進止答曰省箚具悉卿等之懇定日不可退定退定則東作相値以此以彼有難許施矣仍傳曰此批答遣史官傳諭
정조 16년
行司直鄭昌順疏曰伏以臣於病伏中忽伏奉筵敎下者以洪樂安問啓中語有攙擧臣名多關臣身臣誠未詳其遣辭淺深而驚惶震懍瞠然不知所以爲對世固有以無爲有指白爲黑之事亦豈有若此之虛謊無倫者乎渠亦人耳告君之辭白地打謊至於此極則何事不可爲何言不可做乎臣之子以場屋間事與樂安相知故臣亦因此知其面矣今番長書事後臣則未聞及夫臺啓之出樂安扺書揆地之說始得聞知而所謂長書猶未得見久之臣子來言俄者樂安來訪而袖其長書頗有誇示之意云臣曰長書云何而何不示吾耶其後謄本晩始借見此皆臺啓上達謄傳狼藉之後也居數日臣適坐臣子所居之室忽地樂安自外入來自言自政院來歷路暫入云臣問入院何事則渠以西書刊行何人主之使之指告故渠方探問臣笑曰君之儕類何多西學之徒也君果詳知有此指陳否渠乃歷數以對臣又曰君於揆地相見必頻苟有可言何不以面而以書耶渠以數次及門俱未逢見故以書抵之云臣之與渠酬酢止於如此此又長書已徹査命已下之後也渠於長書之前初不見面臣於長書之後久始得覽今乃曰與臣相議者是豈近理之言乎渠旣陰受指囑暗藏機括假托闢異之義潛售傾軋之態情狀莫逃天日赫臨今於淸問之下又生奸狡之謀眞箇受嗾之處祕諱不言邂逅相逢之人拖引以對欲爲拔跡於彼移疾於此謂天可欺謂人可誣奸情慝態如見肺肝人之無狀乃至於此不意衿紳之列有此回邪之輩言念世道良亦寒心其書旣托斥邪其言亦似衛道朝家處分固宜如是而非渠自辦必有指使可惡者情態耳向於宮筵略陳此意伏想宸聦亦或記有臣苟與知忍爲此言今臣之所自悼者則有之臣之事君一節惟是不欺二字遭際聖明粵自雷肆今幾三紀惟此一心片言半辭無有欺隱筵席奏對悉從衷曲斷斷寸心神明可質厚沐恩造致位崇顯區區報效惟在於此故立朝殆四十年未嘗跡涉機關名騰口語此固聖鑑之所俯燭同朝之所共諒乃於白首垂死之年不幸與此奸細之徒偶一識面暗地賣弄自陷於欺君之科俯仰天地寧欲無吪今若一問樂安以渠之長書與臣相議云書議面議果在何時則渠不見臣臣又無書非面非書議於何有此必一言之下可以辨正臣於年來杜門視癊世念灰冷家事不問他事何論騰人頰舌夢想不到雖有眞正議論臣不欲與聞而惟彼纖人欺臣衰憒黑影密地恣意簸弄究厥所爲寧不痛惋如非聖明出示問啓明諭前席臣雖千死萬死於不知不覺之中其言虛實誰爲辨明臣罪有無何以自暴臣之從前受恩與天無極再造隆渥此日爲最感激銘鏤貫腸徹腑伏地涕泣不知所云今此樂安所對之語卽是洪仁浩之私問仰達者樂安仁浩平日情好異身同腸樂安之事渠則不知臣則知之樂安之書渠則不見臣則見之天下理外之事果有是否其所綢繆何所不至而神天在上敢爲是言耶惟願聖上下臣疏辭更問樂安如使臣言一毫相左乞伏鈇鑕以爲告君不實之戒焉今因試望庚牌儼臨而情地悚慼承膺無路臣尤死罪伏乞聖慈亟賜重勘以肅朝綱千萬幸甚臣無任云云答曰省疏具悉今則本事知之自此勿辭行公
정조 16년
校理申獻朝箚曰伏以臣昨伏見永陵展謁定行於今月二十四日之敎伏不勝憂慮之至目今春寒尙峭日氣不調雖於玉候平常之時固難觸冒風寒信宿經日伏況愆節新差起居尤愼豈於此時勞動聖體往返近二百里地乎又況出宮之時有到黔巖植炬之命侵曉觸寒尤豈非萬萬悶迫乎展拜之不欲曠時固仰聖孝之不匱而殿下之一身實係宗社之重則不存攝養之戒每致煩頓之節豈不貽憂於先王陟降之靈耶且伏念時方解凍道路泥濘急期修治民力尤當一倍以殿下愛民之心亦豈無軫念之方伏聞藥院陳啓姑請緩期云保護之地宜有此言伏乞聖明俯循群情稍待陽和姑緩幸行之命以軫節宣之方焉取進止答曰省箚具悉旣定之日豈可進退乎
정조 16년
副校理尹光普疏曰伏以有國所以維持而奠安者義理也刑法也義理克明然後王道正刑法不紊然後亂逆懼此二者天經地義民彝物則之不可闕一者也顧今聖明在上治具畢張凡於義理之闡明刑法之施措宜無所不用其極而近年以來亂逆層生義理則晦塞王章未伸刑法盭壞此其罪專在於群下之不誠無狀不能效鷹鸇逐雀之義而臣愚死罪竊恐殿下所以防徵杜漸之道亦失其宜也夫喆宇兩賊貫盈之罪其關係於義理刑法顧何如也始則瞞天而欺人終焉爲鬼而爲蜮奸情絶慝陰謀叵測若非丙午冬十行絲綸打破其肝肺則偸鈴之態荷杖之計人孰能覰得乎天鑑孔昭魑形莫逃情狀綻露罪惡彰著窮兇絶悖之說盡出於鞫庭平問之招則凡我八域臣民莫不髮豎膽掉直欲食其肉而寢其皮矣究其逆節殆不可毛擧而至若陰結復賊綢繆謀議八字刀割則實是載籍以來所未有之極逆大憝而凡我含生之倫不共戴天之讎也此而不亟加顯戮芟夷斬伐則將至於國不國而人不人矣其可不汲汲乎凜凜然哉三司交章薦紳齊籲國人皆曰可殺者正謂此也雖罄山竹決海波猶不足以書罪流惡而一杖不下三尺未加終至徑斃牖下假息島中此固失刑之大者而今於意慮之外特降非常之敎逮捕不自王府而還配止於近嶼有若尋常輕囚量移者然臣未敢知殿下有何顧惜於已承款未伏法之宇鎭而刑章之失乃至於此耶今番玉候違豫膈氣屢日升降臣民焦灼之憂曷嘗夙宵或歇而大僚之陳章請對擧朝之奔走波盪唯知懲討之是急而反稽診候議藥之節雖緣群情憂憤失其常度而其不審先後之罪恐難原恕又況近日雖伏聞漸臻天和之慶而餘症尙未快祛則輔相之辭單請退實非其時似此處義臣固未曉也然而激惱於群臣不許藥院之入診致慨於揆地進行次對而酬應此皆過中之嚴敎而決非保嗇聖躬之道也聖上一身宗祧之重係焉殿宮之托屬焉雖在平常無事時保護之任不宜或曠矧當靜攝之中斥退臣隣獨使宦侍輩侍湯而間或不陿於聖心則不避添損而遽行煩劇之事凡此數事俱非平日所仰望於殿下者也伏願繼自今毋忽少愈之戒益思靜養之方晉接藥院議進當劑則宗社幸甚臣民幸甚嗚呼一介妖賊之以法處斷有何難事而上下相持今至多日此何景像此何事理臣竊恐一向如是則亂賊無所懲畏人心無所止泊義理愈往愈晦刑法去而益紊將至於莫可奈何之境可不懼哉亦願殿下廓揮乾斷亟從三司之請拿致宇鎭設鞫嚴問覈其援引捧其根脚快正典刑則晦者明而弛者張宗國奠安物情咸服矣伏願聖明垂察焉仍伏念臣生長鄕曲識短語拙全昧事例觸處生疎早晩顚沛素所自知果於向來朝參之日做錯大段惟知有懷無隱之義不念朝儀體段之重妄以玉堂許入衛內之說陳白於筵席辭未達意語歸冗雜其爲罪戾實合重勘而何幸仁天曲貸罰止遞差臣且惶且恧縮伏訟愆不意除旨又降天牌儼臨臣益增感激繼以懍蹙也恩命縱感於收用私心愈懼於僨誤且臣素患痰病重添寒感見方委頓床笫萬無束帶起動之望而義分旣嚴懲討方急擔舁闕外納牌待勘略入文字粗伸所懷臣罪至此尤合萬戮伏乞聖慈俯垂矜察特許鐫免之恩仍治瀆擾之罪以肅朝綱以安私分焉臣無任云云批答踏啓字